《过社》
元代·方回

来时犹见雪飞花，花落今成雪委沙。
旅舍燕声春过社，禅窗蝶梦客思家。
猫头味荐廉泉笋，雀舌香分净社茶。
岂谓故园无此物，直烦博望泛仙槎。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。